**HODOČAŠĆE**

(od Osnovne škole Tituša Brezovačkog do crkve Uznesenja Blažene Djevice Marije u Stenjevcu)

Na hodočašće od Osnovne škole Tituša Brezovačkog do crkve Uznesenja Blažene Djevice Marije 24. listopada 2020. uputilo se dvadesetak hodočasnika, učenici šestog, sedmog i osmog razreda te tri vjeroučiteljice: Gordana Aralica, Marija Kreković i Željka Maršanić. Laganim hodom i molitvom u sebi za sve ljude koji pate zbog siromaštva i različitih bolesti.

Pred crkvom nas je dočekala časna sestra. U Stenjevečkoj župi svake se prve subote u mjesecu dočekuje hodočasnike, moli se krunica, prisustvuje se svetoj misi, ispovijeda se i prima sveta pričest. Nakon što smo ispunili svoju vjerničku i hodočasničku dužnost, mogli smo se posvetiti i učenju o crkvenoj baštini. Crkva u Stenjevcu prekrasna je građevina u baroknom stilu čije obilježje je ukrašenost unutrašnjosti crkve i njezine vanjštine. Oltar krase pozlaćeni kipovi s mnogo lijepih detalja. Crkva je jednobrodna, ali vrlo prostrana. Crkveno dvorište ograđena je čvrstim zidom. Zanimljivo je kako je u vrijeme njezine gradnje 1785. u crkveni zid ugrađen materijal rimskog naselja koje se također nalazilo na tom mjestu. Prvi podaci o župi potječu iz daleke 1334. godine kada se župa spominje u popisu župa zagrebačke županije. U razornom potresu 1880. godine crkva je stradala, oštećen je krov i velik dio zidova. U zadnjem zagrebačkom potresu 2020. oštećen je samo unutrašnji dio iza oltara. Najvrjedniji i najljepši dio crkvenog inventara ostao je neoštećen u svim zagrebačkim potresima. Riječ je o prekrasnom kipiću Majke Božje izrađenom u gotičkom stilu, u stilu koji je vladao europskim umjetnostima u 14. st. Majka Božja Stenjevečka vrlo je jednostavna, tamne je boje i sliči mladoj djevojci s krunom na glavi. U naručju drži malog Isusa s jabukom u ruci. U drugoj ruci drži zlatno žezlo. Dva simbola, jabuka – simbol zdravlja i zlatno žezlo – simbol nebeskoga kraljevstva. Zbog svoje ljepote i umjetničke izvedbe kip Majke Božje bio je prikazan na jednoj od izložbi u Parizu u okviru predstavljanja hrvatske crkvene baštine. Kipić nije preživio samo potrese, već i mnoge druge nesreće o čemu svjedoči legenda ili istinita priča kako je Majka Božja dospjela u crkvu u Stenjevcu. Kažu da ju je pronašao neki seljak na obalama Save kada je doplovila neoštećena na drnu-drvu. Otada nosi i ime Majka Božja Drnovečka.

Nakon hodočašća vraćali smo se osvježeni novim spoznajama i sviješću o bogatstvu hrvatske crkvene baštine, koja nam je dosad nepoznata, bila na dohvat škole. Tako smo se, kako je rekao jedan naš hodočasnik, ujedinili u trokutu: uma, duha i tijela. U prikupljenom znanju o crkvenoj baštini, u osobnoj i zajedničkoj molitvi te zajedničkom hodanju koje zaista možemo nazvati pravim hodočašćem.

Novinarska skupina 7.a